b'\n_START_ARTICLE_\n\xc2\xabAaron Manby\xc2\xbb\n_START_PARAGRAPH_\n\xc2\xabAaron Manby\xc2\xbb er verdens f\xc3\xb8rste dampdrevne st\xc3\xa5lskip. Det ble bygd i England i 1821, ved Rotherhithe p\xc3\xa5 Themsen. Offiseren Charles Napier hadde en visjon om en rekke dampdrevne skip p\xc3\xa5 elva Seinen. Han iverksatte byggingen av skipet, og \xc2\xabAaron Manby\xc2\xbb var det f\xc3\xb8rste av i alt 6 slike skip som trafikkerte Seinen p\xc3\xa5 1800-tallet. Form\xc3\xa5let ved turene p\xc3\xa5 Seinen var i all hovedsak av kommersiell art, enten det var frakt av passasjerer eller rene forn\xc3\xb8yelsesturer. Det har blitt hevdet at skipet var det f\xc3\xb8rste dampdrevne skip til \xc3\xa5 krysse Den engelske kanal. Dette er feilaktig, siden flere dampdrevne treb\xc3\xa5ter hadde gjort den samme bragden f\xc3\xb8r \xc2\xabAaron Manby\xc2\xbb. Skipet var derimot det f\xc3\xb8rste st\xc3\xa5lskip til \xc3\xa5 seile ut i \xc3\xa5pen sj\xc3\xb8._NEWLINE_Skipet var en kjempe p\xc3\xa5 den tiden, med en vekt p\xc3\xa5 116 tonn og en lengde p\xc3\xa5 120 fot. Motoren og padlehjulene var designet av Henry Bell, en oppfinner og ingeni\xc3\xb8r som hadde skaffet seg ber\xc3\xb8mmelse etter designen av den dampdrevne treb\xc3\xa5ten \xc2\xabComet\xc2\xbb. Padlehjulene var 12 fot i diameter._NEWLINE_Etter at Charles Napier gikk konkurs i 1827, fikk skipet franske eiere og fraktet til elva Loire, hvor den seilte frem til 1855.'